Лъэщагъым и дамыгъэ
Ислъам диным нэхъ игъэлъапIэхэм ящыщ Къурмэн хьидым и япэ махуэр дунейм муслъымэну тет псоми гъубж кIуам зэдаIэтащ.
Налшык и Мэжджыт нэхъыщхьэм цIыхур щIэзт. Къурмэным и пэ къихуэ нэмэзыр зэдащIыну къызэхуэса дин лэжьакIуэхэм, муслъымэн къызэрыгуэкIхэм ехъуэхъуну абы зыкърагъэхьэлIат КъБР-м и Правительствэм и УнафэщIым и къуэдзэ Къуэдзокъуэ Мухьэмэдрэ цIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдинрэ.
Къэбэрдей-Балъкъэрым и Iэтащхьэ Къанокъуэ Арсен Къурмэн хьидым ирихьэлIэу ди республикэм и цIыхухэм зэрызахуигъэзам къеджащ Къуэдзокъуэ Мухьэмэд. «Ди цIыхубэм я зэхэщIыкIым къыгуэхыпIэ имыIэу пыщIа, гурыщIэ къабзэхэм, цIыхур гущIэгъумрэ псапэмрэ зэрахущIэкъум, гуапагъэм, акъылым, захуагъэм я лъэщагъым и дамыгъэу щыт а махуэшхуэр дуней псом тет муслъымэн минищэхэм гъэ къэс ягъэлъапIэ», — итщ абы.
КъБР-м и Муслъымэн дин IуэхущIапIэм и унафэщI Дзасэжь Хьэзрэталий къызэхуэсахэм гуапэу ехъуэхъуащ икIи нэмэз лъапIэр яригъэщIащ.
Къурмэн хьидым и пэ къихуэ нэмэзхэр щащIащ ди республикэм и адрей мэжджытхэми. Абы иужькIэ цIыхухэр кхъэм кIуэри я лIахэм я сынхэм Iэ далъащ, тхьэ хуелъэIуащ. АдэкIэ къурмэн яукIыну щхьэж и унагъуэ екIуэлIэжащ — Алыхьым къабыл ищI!
Хьэтау Ислъам.
